ทหารไทยปิดสำนักงานใหญ่พหลฯ
ธ.ทหารไทย ปิดบริการสำนักงานใหญ่พหลโยธินหนีน้ำ โยกพนักงานไปศูนย์สำรองสีลมชั่วคราว
30 ต.ค. 2565

ธ.ทหารไทย ปิดบริการสำนักงานใหญ่พหลโยธินหนีน้ำ โยกพนักงานไปศูนย์สำรองสีลมชั่วคราว 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า จากภาวะน้ำท่วมขังบนถนนพหลโยธินซึ่งเป็นที่ตั้งสำนักงานใหญ่ของธนาคาร ทำให้ธนาคารได้ดำเนินการตามแผนบริหารงานในภาวะวิกฤต ด้วยการปิดให้บริการทางธุรกรรมผ่านสาขาดังกล่าวเป็นการชั่วคราว อย่างไรก็ตาม ธนาคารได้สั่งการให้พนักงานในแผนกที่จำเป็นส่วนหนึ่งยังคงปฏิบัติหน้าที่ในสำนักงานใหญ่ต่อไป เพื่อดูแลระบบต่างๆของธนาคารให้สามารถบริการลูกค้าได้ต่อเนื่อง
“อาคารสำนักงานใหญ่ของเรายังคงปลอดภัยจากน้ำท่วม แต่การเดินทางที่ลำบาก เราจึงให้พนักงานส่วนใหญ่ย้ายไปปฏิบัติงาน ที่สำนักงานสำรองที่ธนาคารจัดเตรียมไว้รองรับสถานการณ์ฉุกเฉิน เช่น สำนักงานสีลม ขณะที่พนักงานบางส่วนก็รับคำสั่งให้ทำงานที่บ้านและธนาคารยังได้อนุญาตให้พนักงานที่ประสบภัยน้ำท่วมหยุดงานได้ชั่วคราวโดยไม่ถือเป็นวันลาอีกด้วย”นายบุญทักษ์ กล่าว
นายบุญทักษ์ กล่าวว่า ธนาคารยังสามารถให้บริการลูกค้าครบทุกด้านและพนักงานของเรามีความปลอดภัยในสถานการณ์ปัจจุบัน ทั้งนี้สาขาที่เหลืออีกกว่า 400 แห่งทั่วประเทศ ยังคงเปิดให้บริการแก่ลูกค้าตามปกติ โดยเครื่องเอทีเอ็มที่อยู่นอกพื้นที่น้ำท่วมทั้งหมด ประมาณ 90% เปิดใช้งานได้อย่างต่อเนื่อง